Как мога да проверя в кой пенсионен фонд се осигурявам?
Всяко лице родено след 31.12.1959 г. задължително се осигурява в Универсален пенсионен фонд. Разпределението на лицата в съответните фондове става въз основа на личен избор, а при липса на такъв на база на служебно разпределение от Държавата. Ако не знаете или сте забравили в кой точно фонд сте, трябва да предприемете една от изброените стъпки: да подадете молба към Националната агенция за приходите (НАП) за предоставяне на информация в кой Универсален/ Професионален пенсионен фонд постъпват осигурителните Ви вноски; да посети интернет страницата на НАП (www.nap.bg), на която с персонален идентификационен код (ПИК) можете да получите желаната информация или да посетите служба „Допълнително задължително пенсионно осигуряване” на НАП, където можете да получите информацията срещу документ за самоличност. Моля да имате предвид, че ако разпределението Ви е служебно, то пенсионното дружество е длъжно да Ви информира с уведомително писмо за това, непосредствено след разпределението.